1. Għaliex huwa importanti li jitnaqqsu l-emissjonijiet tal-metan? Il-metan huwa t-tieni l-akbar kontributur għat-tibdil fil-klima, wara d-diossidu tal-karbonju (CO2); fl-Ewropa, dan jammonta għal 10 % tal-emissjonijiet totali tal-gassijiet serra. Il-metan huwa aktar b'saħħtu mid-diossidu tal-karbonju u jikkontribwixxi għall-formazzjoni tal-ożonu fl-atmosfera baxxa, u għalhekk huwa sustanza lokali qawwija li tniġġes l-arja u li tikkawża problemi tas-saħħa serji. Għalhekk, it-tnaqqis tal-emissjonijiet tal-metan jikkontribwixxi kemm biex tonqos ir-rata tat-tibdil fil-klima kif ukoll biex titjieb il-kwalità tal-arja. L-emissjonijiet tal-metan mill-iskart agrikolu jistgħu jinqabdu u jintużaw għall-produzzjoni tal-bijogass, li huwa forma ta' enerġija rinnovabbli, u għalhekk il-ġestjoni effettiva tal-emissjonijiet tal-metan tista' tiġġenera wkoll dħul u investimenti f'żoni rurali. L-UE diġà għandha miri għat-tnaqqis tal-emissjonijiet tal-gassijiet serra għall-2030 għall-gassijiet serra kollha, fejn l-emissjonijiet tal-metan magħmula mill-bniedem huma koperti minn miri nazzjonali vinkolanti għat-tnaqqis tal-emissjonijiet skont ir-Regolament dwar il-Kondiviżjoni tal-Isforzi (ESR). Sa Ġunju 2021, dan ir-Regolament se jiġi rivedut bħala parti mill-implimentazzjoni tal-mira miżjuda għat-tnaqqis tal-emissjonijiet għall-2030. L-Istrateġija dwar il-Metan tidentifika azzjonijiet biex it-tnaqqis tal-emissjonijiet tal-metan jiġi aċċellerat f'konformità ma' dik l-ambizzjoni. L-UE indirizzat l-emissjonijiet tal-metan għall-ewwel darba permezz ta' strateġija adottata fl-1996. Fis-snin ta' wara, l-UE adottat inizjattivi regolatorji li kkontribwixxew għat-tnaqqis tal-emissjonijiet tal-metan f'setturi ewlenin. Meta mqabbla mal-livelli tal-1990, l-emissjonijiet tal-metan fis-settur tal-enerġija naqsu bin-nofs, filwaqt li l-emissjonijiet mill-iskart u mill-agrikoltura naqsu b'terz u bi ftit aktar minn għoxrin fil-mija rispettivament. Madankollu, l-emissjonijiet tal-metan għadhom sfida sinifikanti f'kull wieħed minn dawn is-setturi, fejn l-emissjonijiet globali tal-metan huma mistennija li jiżdiedu b'mod sinifikanti jekk ma jiġux indirizzati. 2. Din l-istrateġija tgħin biex jintlaħqu l-għanijiet tal-Patt Ekoloġiku Ewropew? Fil-Komunikazzjoni dwar il-Patt Ekoloġiku Ewropew, il-Kummissjoni indikat li l-emissjonijiet tal-metan relatati mal-enerġija jeħtieġ li jiġu indirizzati bħala parti mill-impenn biex tintlaħaq in-newtralità klimatika sal-2050. Il-Valutazzjoni tal-Impatt tal-Pjan dwar il-Mira Klimatika għall-2030 sabet li l-politiki attwali se jirriżultaw fi tnaqqis ta' 29 % tal-emissjonijiet tal-metan fl-UE sal-2030, meta mqabbla mal-livelli tal-2005. Iż-żieda fil-livell ta' ambizzjoni għat-tnaqqis fl-emissjonijiet tal-gassijiet serra għal mill-inqas 55 % sal-2030 tkun teħtieġ ukoll sforz aċċellerat biex jiġu indirizzati l-emissjonijiet tal-metan, bi projezzjonijiet li jindikaw li tkun meħtieġa żieda għal 35-37 % ta' tnaqqis fl-emissjonijiet tal-metan. B'dan il-mod, l-azzjoni politika li tittieħed biex jitnaqqsu l-emissjonijiet tal-metan se tikkontribwixxi kemm għall-isforzi ta' dekarbonizzazzjoni tal-UE favur l-ambizzjoni ogħla għall-2030, kif ukoll għall-ksib tan-newtralità klimatika sal-2050 u għall-ambizzjoni ta' tniġġis żero tal-UE għal ambjent ħieles mis-sustanzi tossiċi. 3. Liema tip ta' emissjonijiet tal-metan u liema setturi se tkopri din l-istrateġija u għaliex? Din l-istrateġija tiffoka fuq l-indirizzar tal-emissjonijiet tal-metan antropoġeniċi, jiġifieri l-emissjonijiet assoċjati mal-attività tal-bniedem. L-emissjonijiet ta' dan it-tip jammontaw għal madwar 59 % tal-metan kollu li jinstab fl-atmosfera, u l-bqija huwa r-riżultat ta' proċessi li jseħħu fin-natura (emissjonijiet bijoġeniċi). Fl-UE, 53 % tal-emissjonijiet tal-metan antropoġeniċi jiġu mis-settur agrikolu, 26 % mis-settur tal-iskart u 19 % mis-settur tal-enerġija. Jeżistu xejriet simili fuq livell globali, b'madwar 95 % tal-emissjonijiet antropoġeniċi totali koperti minn dawn it-tliet setturi. Minħabba f'hekk, l-istrateġija tal-UE dwar il-metan tiffoka l-attenzjoni tagħha f'dawn l-oqsma. 4. L-istrateġija tiffoka fuq it-tnaqqis tal-emissjonijiet fl-UE biss jew b'mod internazzjonali? Din l-istrateġija tiffoka kemm fuq it-tnaqqis tal-emissjonijiet tal-metan fl-UE kif ukoll fuq l-indirizzar tal-emissjonijiet tal-metan assoċjati mal-ktajjen tal-provvista relatati mal-UE. Li tittieħed azzjoni fl-UE kif ukoll b'mod internazzjonali huwa vitali biex isir tnaqqis sinifikanti fl-emissjonijiet tal-metan fl-atmosfera. Pereżempju, l-UE hija l-akbar importatur tal-gass fossili, iżda l-maġġoranza tal-emissjonijiet assoċjati ma' dawn l-importazzjonijiet tal-fjuwil jiġu emessi qabel ma l-gass jasal fl-UE. L-UE jista' jkollha rwol importanti fl-iżgurar tat-tnaqqis tal-emissjonijiet tal-metan fil-livell globali. Filwaqt li l-UE tikkontribwixxi biss 5 % tal-emissjonijiet tal-metan globali, hija tista' tuża l-pożizzjoni tagħha bħala l-akbar importatur globali tal-fjuwils fossili u bħala parteċipant b'saħħtu fis-settur agrikolu biex tappoġġa azzjonijiet mis-sħab globali. L-UE hija wkoll mexxejja teknika fl-immaġni bis-satellita u fid-detezzjoni tat-tnixxija ta' emissjonijiet tal-metan permezz tal-programm Copernicus u tista' tmexxi kollaborazzjoni internazzjonali biex jittejbu l-monitoraġġ, il-verifika u l-mitigazzjoni tal-emissjonijiet tal-metan globali. Għal dawn ir-raġunijiet, din l-istrateġija tiddikjara li bħala parti mill-azzjonijiet tar-relazzjonijiet diplomatiċi u esterni tal-UE, il-Kummissjoni se tindirizza t-tnaqqis tal-emissjonijiet tal-metan fis-setturi rilevanti kollha mal-pajjiżi sħab u se tippromwovi l-koordinazzjoni globali tal-isforzi biex jiġu indirizzati l-emissjonijiet tal-metan fis-settur tal-enerġija. 5. X'inhuma l-azzjonijiet ewlenin f'din l-istrateġija? Filwaqt li fit-terminu ta' żmien qasir, l-istrateġija tinkoraġġixxi inizjattivi volontarji u mmexxija min-negozju biex ir-rappurtar jittejjeb u l-emissjonijiet tal-metan fil-livell globali jiġu indirizzati immedjatament, il-proposti leġiżlattivi tal-UE huma ppjanati għall-2021. Il-Kummissjoni se tikkunsidra wkoll leġiżlazzjoni dwar l-eliminazzjoni tal-ivventjar u l-ivvampjar ta' rutina fis-settur tal-enerġija kif ukoll miri għat-tnaqqis tal-emissjonijiet tal-metan, standards jew inċentivi oħra għall-enerġija fossili kkonsmata u importata fl-UE fin-nuqqas ta' impenji sinifikanti mis-sħab internazzjonali biex inaqqsu l-emissjonijiet tal-metan. Uħud mill-azzjonijiet ewlenin f'din l-istrateġija huma dawn: Fis-setturi kollha: Fis-settur tal-enerġija: Fis-settur agrikolu: Fis-settur tal-iskart: 6. X'se jkunu l-ispejjeż biex jitnaqqsu l-emissjonijiet tal-metan fl-UE? Hemm għadd ta' opzjonijiet ta' mitigazzjoni għall-operazzjonijiet upstream taż-żejt u tal-gass li ma għandhomx spejjeż netti, jew li għandhom spejjeż minimi. L-akbar benefiċċji f'termini ekonomiċi, ambjentali u soċjali netti jinkisbu billi jitnaqqsu l-ivventjar u l-ivvampjar, jitnaqqsu t-tnixxijiet fil-produzzjoni tal-gass fossili u taż-żejt, fit-trażmissjoni u fil-kombustjoni, u jitnaqqsu l-emissjonijiet tal-metan mill-minjieri tal-faħam. Hemm ukoll potenzjal ekonomiku pożittiv li jista' jinkiseb mill-mitigazzjoni tal-ispejjeż tat-tnaqqis tal-emissjonijiet fl-agrikoltura, permezz tat-tnaqqis tat-telf ta' nutrijenti fl-għalf tal-annimali permezz tal-fermentazzjoni enterika u bil-produzzjoni tal-bijogass. Kwalunkwe proposta leġiżlattiva se tkun ibbażata fuq valutazzjoni tal-impatt, li tivvaluta b'mod komprensiv l-implikazzjonijiet tal-leġiżlazzjoni, inkluż f'termini ta' spejjeż, u se titwettaq f'konsultazzjoni mill-qrib mas-sħab internazzjonali, mas-soċjetà ċivili u mal-partijiet ikkonċernati ewlenin. 7. L-istrumenti finanzjarji tal-UE jistgħu jaqdu rwol fit-tnaqqis tal-emissjonijiet tal-metan? Teknoloġiji ġodda għall-konverżjoni aħjar tal-iskart għall-bijometan jistgħu jkunu effettivi biex ikomplu jitnaqqsu l-emissjonijiet tal-metan fis-settur. F'dan ir-rigward, il-Kummissjoni se tikkunsidra li tipproponi r-riċerka mmirata dwar soluzzjonijiet ibbażati fuq it-teknoloġija fil-Pjan Strateġiku tagħha ta' Orizzont Ewropa għall-perjodu 2021-2024. L-UE biħsiebha wkoll tappoġġa l-użu u l-mitigazzjoni tal-metan minn minjieri tal-faħam attivi u abbandunati permezz tal-inizjattiva dwar ir-Reġjuni tal-Faħam fi Tranżizzjoni. NextGenerationEU u l-Politika Agrikola Komuni jistgħu jappoġġaw proġetti għall-produzzjoni tal-bijogass fiż-żoni rurali. Il-Kummissjoni se tipproponi proġett pilota biex tappoġġa ż-żoni rurali u l-komunitajiet tal-biedja fil-bini ta' proġetti tal-bijogass u fl-aċċess għall-fondi għall-produzzjoni tal-bijogass mill-iskart agrikolu. Għal aktar informazzjoni Stqarrija għall-istampa dwar l-Istrateġija dwar il-Metan Skeda informattiva dwar l-Istrateġija dwar il-Metan